Sensorveiledning
for
SPED3001/3003
Lærevansker og særskilte behov i et individ- og systemperspektiv

Modul 4: 

Denne eksamenen er knyttet til Modul 4 på SPED 3001/3003, som omhandler 
Gjennomføring og evaluering av tiltak.  

Hjemmeeksamen 23. (09.00) - 25. (14.00) mars 2021. Alle hjelpemidler tillatt. 
Oppgavens lengde er maks 4500 ord, og det er ikke satt en nedre grense på ord.

Se kursbeskrivelsene med læringsmål (som er like for begge kursene):
SPED3001: https://www.uio.no/studier/emner/uv/isp/SPED3001/index.html
SPED3003: https://www.uio.no/studier/emner/uv/isp/SPED3003/index.html

SPED 3001 og 3003- Eksamen vår 2020

Besvar BEGGE oppgavene. Max antall ord 4500. Forside, innholdsfortegnelse og litteraturliste kommer i tillegg. 
A) Formuler et case med utgangspunkt i ett av vanskeområdene dere har vært igjennom i modul 1 (spesifikke lærevansker), 2 (nevroutviklingsforstyrrelser) eller 3 (psykososiale vansker).
B) Utform deretter en plan for hvordan du vil intervenere/tilrettelegge for barnet/ungdommen som du har beskrevet i caset. Begrunn valgene dine. Oppgaven skal inneholde elementer knyttet til planlegging, gjennomføring og evaluering av tiltakene som beskrives. 

Nynorsk
BEGGE oppgåvene skal besvarast . Max antall ord 4500. Framsida, innhaldsliste og litteraturliste kjem i tillegg.

1.  Formuler eit case med utgangspunkt i eit av vanskeområda de har vore igjennom i modul 1 (spesifikke lærevanskar), 2 (nevroutviklingsforstyrringar) eller 3 (psykososiale vanskar).
2.  Utform deretter ei plan for korleis du vil intervenere/leggje til rette for barnet/ungdommen som du har beskrive i caset. Grunngje vala dine. Oppgåva skal innehalde element knytt til planleggjing, gjennomføring og evaluering av tiltaka som blir beskrive.

Generelle kriterier ved sensurering
· Oppgaveteksten presiseres og avgrenses
· Oppgaveteksten besvares
· Redegjørelse for sentrale begreper og relevant teori
· Hoveddel skal inneholde teoretisk redegjørelse og, når etterspurt, pedagogiske perspektiver
· Drøfting av relevante momenter
· Viser teoretisk kunnskap innenfor emnet i tråd med forelesningene og pensum
· Logisk oppbygning, balanse og indre sammenheng
· Det forventes referanser i teksten og litteraturliste (APA standard)

Mer oppgavespesifikke kriterier
Dette er en vid oppgave hvor studenten fritt kan velge vanskeområde fra alle de tre tidligere gjennomgåtte modulene (1, 2, og 3). I Modul 4 ses disse vanskene i lys av gjennomføring og evaluering av ulike tiltak. Didaktikk og IOP- arbeid kan også knyttes opp mot dette. 
Det anbefales at sensor går inn i Modul 4 i canvas og ser på PowerPointene fra forelesningene, samt ser på pensum: SPED3001 20H Lærevansker og særskilte behov i et individ- og systemperspektiv (instructure.com)
Del A). Studentene skal formulere et case med utgangspunkt i den vansken eller det vanskeområdet som er valgt for oppgavene. Casen bør inneholde informasjon om barnets alder, familieforhold, barnets akademiske og sosiale ferdigheter, samt eventuelle komorbide tilstander. Andre relevante momenter er om barnet har vært utredet tidligere, og om eventuell nåværende og tidligere tilrettelegging i barnehage og eller skole. Generelt skal casen inneholde nok informasjon for å kunne besvare del B. av oppgaven, samtidig som den ikke tar for stor plass sett i forhold til øvrige deler av oppgaven (ca. en halv til maks en side).  

Del B). Kandidaten skal bruke informasjonen fra casen for å besvare del B. Kandidaten skal utforme en plan for hvordan han/hun skal intervenere/legge til rette for barnet eller ungdommen som er beskrevet i caset. Det legges opp til en stor grad av valgfrihet i oppgavebesvarelsen. Kandidaten kan for eksempel velge å beskrive tiltak på individnivå og/eller miljønivå, områdene som berøres kan være knyttet til sentrale utviklingsområder som språk og kommunikasjon, faglige/akademiske ferdigheter, sosiale ferdigheter, funksjonelle livsferdigheter og livsmestring (listen er ikke uttømmende). Kandidaten skal begrunne valgene sine (knytte disse til pensum eller annen relevant litteratur) og oppgaven skal inneholde elementer knyttet til planlegging, gjennomføring og evaluering av tiltakene som beskrives. Kandidaten kan også gjerne trekke inn erfaringer og ervervet kunnskap fra praksisperioden. 
[bookmark: _GoBack]
I en god besvarelse vil det forventes at valgt vanske redegjøres for, samt at det trekkes frem relevante metoder for informasjonsinnhenting i forbindelse med planlegging av tiltak. Dette kan være; (1) samtaler med barnet/ungdommen, foresatte, andre fagpersoner som jobber med barnet osv. (2) ulike former for observasjon, observasjonsskjemaer/vurderingsskjemaer (eks. ASEBA, Brief, Vineland, TRAS, Alle Med, og 20 spørsmål om språkferdigheter). (3) ulike tester (eks. WISC- testene, Bayley småbarnstest, Leiter, Språk 6-16, Logos). (4) Dynamisk og økologisk kartlegging. Oppgaven bør også inneholde refleksjoner om hvorfor det er viktig å innhente denne informasjonen i forbindelse med planlegging av tiltak. Dette kan dreie seg om barnets ulike forutsetninger for læring og utvikling, styrker og utfordringer, interesser, venner, helse og trivsel. Familieforhold og pedagogisk oppfølging og tilrettelegging.

I en god besvarelse er det forventet at kandidaten har en viss form for bevissthet og sunn skepsis til hva en test kan gi oss av informasjon her og nå, og hva en test kan og ikke kan predikere om fremtidig fungering og muligheter. Dette gjelder egentlig for all form for kartlegging og utredning. 

I en god besvarelse forventes det at studenten redegjør godt sine valg av utredningsmetoder/ kartleggingsverktøy og tiltakene. Det bør være forslag til konkrete tiltak knyttet til barnets vansker på individ og/eller systemnivå. Det skal også tydeliggjøres en plan for evaluering av de igangsatte tiltakene. Studenten skal i oppgaven vise at hun eller han, med utgangspunkt i casen, kan besvare spørsmålene om hvordan de tenker at de bør gå frem for å intervenere/tilrettelegge for det enkelte barnet/ungdommen.

De kan gjerne ta utgangspunkt i RtI (Respons på tiltak), også kalt tiltakspyramiden (Ogden, 2015, s. 104-105). For å tilpasse innsats ut fra problemnivå kartlegges, forebygges og gjennomføres tiltak på tre ulike nivåer. Universelt, selektert og indikert nivå. Dette har vært nøye gjennomgått i Modul 3. Men det vil nok være litt ulikt i Modulene hvilket nivå det jobbes på og det er mulig at det ikke er like enkelt i alle Modulene å forstå hvilket nivå ulike former av kartleggingen, intervensjoner og evaluering ligger på.
Det er videre positivt om det redegjøres for forskjellen mellom tilpasset undervisning og spesialpedagogisk hjelp/spesialundervisning/ IOP, og om barnet/eleven i casen sitt behov knyttet opp til dette. Det er fint om studenten skriver noe om spesialpedagogens rolle i dette arbeidet.  
I den avsluttende delen forventes det at studentene oppsummerer oppgaven på en god måte. Avslutningen bør videre støtte opp under oppgavens logiske oppbygging, balanse og indre sammenheng.  

Pensum/læringskrav
Pensum:
SPED3001 -Lærevansker og særskilte behov i et individ og systemperspektiv V21 (exlibrisgroup.com)
Forelesninger i Modul 4
Forelesninger-modul 4: SPED3001 20H Lærevansker og særskilte behov i et individ- og systemperspektiv (instructure.com)
Se også linker høyere opp i teksten.


Fagspesifikke karakterbeskrivelse 
	Karakter
	Generell beskrivelse
	Fagspesifikk beskrivelse

	A
	Fremragende prestasjon som skiller seg klart ut. Kandidaten viser særlig god vurderingsevne og stor grad av selvstendighet.
	Kandidaten viser høyt kunnskapsnivå, særdeles god oversikt over emnerelevant litteratur og forståelse for emnets spesialpedagogiske område. Kandidaten viser brede og solide kunnskaper om emnet, samt evne til kritisk reflektert og/eller original anvendelse av disse. Begreper, teorier og empirisk kunnskap anvendes sikkert, og drøftingen bæres opp av analytiske problemstillinger. Framstillingen er klart resonnerende og argumentativ, og det er korrekt bruk av referanser og kildehenvisninger.  

	B
	Meget god prestasjon. Kandidaten viser meget god vurderingsevne og selvstendighet.
	Kandidaten viser en meget god oversikt over emnerelevant litteratur, og demonstrerer god forståelse for og selvstendig anvendelse av kunnskaper inn emnet. Begreper, teorier og empirisk kunnskap anvendes selvstendig i drøfting, og framstillingen er resonnerende og argumentativ, samt korrekt bruk av referanser og kildehenvisninger.

	C
	Jevnt god prestasjon som er tilfredsstillende på de fleste områder. Kandidaten viser god vurderingsevne og selvstendighet på de viktigste områdene.
	Kandidaten viser en ryddig og god oversikt over emnerelevant litteratur, og viser god oversikt over emnets kunnskapsstoff. Relevante begreper, teorier og empirisk kunnskap brukes i drøftingen. Besvarelse viser svakheter når det gjelder presisjon i begrepsbruk og evne til analytisk anvendelse av kunnskapen, spesialpedagogisk resonnement og argumentasjon.

	D
	En akseptabel prestasjon med noen vesentlige mangler.
	Kandidaten viser en viss grad av vurderingsevne og selvstendighet. Kandidaten kan gjøre rede for deles av den emnerelevante litteraturen, men viser ujevne kunnskaper eller lite faglig selvstendighet. Besvarelsen preges av gjengivelse og i liten grad drøfting av teorier, begreper og empirisk kunnskap, samt upresis og til dels feilaktig begrepsbruk.  

	E
	Prestasjonen tilfredsstiller minimumskravene, men heller ikke mer.
	Kandidaten viser liten vurderingsevne og selvstendighet. Kandidaten viser noe kunnskap om, men svært mangelfull oversikt over emnerelevant litteratur. Prestasjonen er tilstrekkelig og innfrir minimumskravene sett i forhold til emnets læringsmål, men heller ikke mer. Begreper og teorier er til dels feilaktig gjengitt, og det er ingen relevant drøfting av oppgitte problemstillinger.  

	F
	Prestasjon som ikke tilfredsstiller de faglige minimums-kravene.
	Kandidaten viser både manglende vurderingsevne og selvstendighet. Kandidaten har kun svært overflatisk oversikt og den relevante emnelitteraturen og viser store hull i kunnskapen om emnets sentrale temaer. Prestasjonen oppfyller ikke minimumskravene i forhold til emnets læringsmål, verken teoretisk eller empirisk.  




1

